9. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 917 της 8/16 Δεκ. 1978 (ΦΕΚ Α΄ 223) Περί των ενστάσεων και αιτήσεων θεραπείας, των αναφερομένων εις θέματα ρυθμιζόμενα υπό των άρθρ. 3 έως και 10 του Νόμ. 716/1977. Έχοντες υπ’ όψει: 1.Τας διατάξεις του άρθρ. 24 παρ. 1 του Νόμ. 716/1977 «περί Mητρώου Mελετητών και Aναθέσεως και Εκπονήσεως Μελετών». 2.Την από 6 Νοεμ. 1978 Γνωμοδότησιν της Γνωμοδοτικής Επιτροπής Μελετών (ΓΕΜ) -  (Πρακτικόν υπ’ αριθ. ΓΕΜ. 33/6.11.1978). 3.Την υπ’ αριθ. 1068/1978 γνωμοδότησιν του Συμβουλίου της Επικρατείας, προτάσει του Υπουργού Συντονισμού, αποφασίζομεν: Άρθρ.1.-1.Αι προβλεπόμεναι υπό της παρ. 2 του άρθρ. 6 του Νόμ. 716/1977 ενστάσεις κατά της εγγραφής εις τα Μητρώα Μελετητών και Γραφείων Μελετών, ως και κατά των μεταβολών της εγγραφής εις ταύτα, υποβάλλονται εις το Γραφείον Μητρώου Μελετητών και Κανονισμού Αναθέσεως Μελετών του Υπουργείου Συντονισμού. Αι ενστάσεις δύναται να υποβληθούν και δια εμπροθέσμου καταθέσεως τούτων, επί αποδείξει, εις τα Ελληνικά Ταχυδρομεία προς αποστολήν εις το ως άνω Γραφείον του Υπουργείου Συντονισμού. Εις την περίπτωσιν ταύτην, η ημερομηνία υποβολής της ενστάσεως θεωρείται η ημερομηνία καταθέσεώς της εις τα ως άνω Ταχυδρομεία. 2.Η ένστασις δέον να περιλαμβάνη, εκτός των άλλων, μνείαν της πράξεως καθ’ ης στρέφεται, σύντομον ιστορικόν και περιγραφήν της αμφισβητήσεως, τους λόγους επί των οποίων στηρίζει τας απόψεις του ο ενιστάμενος και τα εκ της διαφωνίας αιτήματα αυτού. 3.Επί των ενστάσεων αποφαίνεται ο Υπουργός Συντονισμού εντός 30 ημερών από της υποβολής τούτων μετά γνώμην της ΓΕΜ. Άρθρ.2.-1.Εξαιρουμένων των περιπτώσεων δια τας οποίας χωρεί ένστασις κατά τας διατάξεις του άρθρ. 6 παρ. 2 του Νόμ. 716/1977, κατά πάσης πράξεως του Υπουργού Συντονισμού αναφερομένης εις θέματα ρυθμιζόμενα υπό των άρθρ. 3 έως και 10 του Νόμ. 716/1977 χωρεί υπό του θιγομένου Μελετητού ή του Γραφείου Μελετών αίτησις θεραπείας. Η αίτησις θεραπείας ασκείται εντός ανατρεπτικής προθεσμίας 60 ημερών, αρχομένης από της επομένης της καθ’ οιονδήποτε τρόπον κοινοποιήσεως εις τον ενδιαφερόμενον της πράξεως, δια καταθέσεως εις τον Γραφείον Μητρώου Μελετητών και Κανονισμού Αναθέσεως Μελετών του Υπουργείου Συντονισμού. Αι αιτήσεις θεραπείας δύναται να υποβληθούν και δια εμπροθέσμου καταθέσεως τούτων, επί αποδείξει εις τα Ελληνικά Ταχυδρομεία προς αποστολήν εις το ως άνω γραφείον του Υπουργείου Συντονισμού. Εις την περίπτωσιν ταύτην, ημερομηνία υποβολής της αιτήσεως θεραπείας θεωρείται η ημερομηνία καταθέσεώς της εις τα ως άνω Ταχυδρομεία. 2.Η αίτησις θεραπείας δέον να περιλαμβάνη, εκτός των άλλων, μνείαν της πράξεως καθ’ ης στρέφεται, σύντομον ιστορικόν και περιγραφήν της αμφισβητήσεως, τους λόγους επί των οποίων στηρίζει τας απόψεις του ο υποβάλλων την αίτησιν θεραπείας και τα αιτήματα αυτού. 3.Επί των αιτήσεων θεραπείας αποφαίνεται ο Υπουργός Συντονισμού εντός 30 ημερών από της υποβολής τούτων, μετά γνώμην της ΓΕΜ. Εις τον επί του Συντονισμού Υπουργόν, ανατίθεμεν την δημοσίευσιν και εκτέλεσιν του παρόντος Δ/τος.

[Source: greek_legal_code_raptarchis | Tokens: 2697]